**Retrospektiva procesa sanacije i restrukturiranja**

**brodograđevne industrije u Republici Hrvatskoj**

**Zatečeno stanje**

Sanaciju hrvatskih brodogradilišta država je nastojala provesti u dva pokušaja (1999. i 2000.). No, ti pokušaji unatoč znatnim uloženim sredstvima, nisu doveli do profitabilnosti brodogradilišta koja su u velikoj mjeri nastavila negativno poslovati.

Od 2007. nadalje, počeli su procesi restrukturiranja brodogradilišta u poteškoćama u skladu s pravilima o državnim potporama za sanaciju i restrukturiranje u kontekstu pregovora RH s državama članicama EU.

**Sanacije**

Prva poduzeta sanacija hrvatskih brodogradilišta u većinskom vlasništvu države započinje 1999. godine sanacijom brodogradilišta Kraljevica. Nakon Kraljevice 2000. godine na red dolaze Uljanik, 3. MAJ i Brodosplit, a 2001. godine i Brodotrogir. Sanacija je provedena na način da su vjerovnici otpisali svoja potraživanja, a dijelom zamijenili svoja potraživanja za ulog u novoj vlasničkoj strukturi brodogradilišta. Država je sudjelovala u ovoj sanaciji s okvirno 3,3 milijarde kuna.

Druga sanacija brodogradilišta pokreće se već 2002. godine kada država osigurava nova sredstva u iznosu od okvirno 2,8 milijardi, budući da navedenim sredstvima prvom sanacijom brodogradilišta nisu sanirana u cijelosti.

Od tog iznosa za sanaciju "3. MAJa" namijenjeno je 803,7 milijuna kuna, za Brodosplit 1,75 milijardi kuna, Uljanik 120,8 milijuna kuna, Kraljevicu 25,1 milijuna kuna, Brodotrogir 72,5 milijuna kuna i HB Brodotrogira 46,48 milijuna kuna.

Prema planu Vlade sanacija u brodogradnji u 2002. godini trebala je stajati državni proračun 452,9 milijuna kuna, u 2003. oko 1,189 milijardi kuna, u 2004. 725,5 milijuna, u 2005, 2006. i 2007 godini po oko 57,5 milijuna, te u 2008. 25,2 milijuna kuna. Sveukupno, uz već plaćenih 258,94 milijuna, predviđene financijske mjere od 2002-2008. godine iznosile su 2.8 milijarde kuna.

Nakon provedene sanacije iz 2002., država više nije pokretala sanacijske programe sektora brodogradnje, ali je nastavljeno s praksom pokrića gubitaka brodogradilišta. Tako je Ministarstvo financija u razdoblju od 29.12.2008. do 31.08. 2010. godine otplatilo 5,069 milijarde kuna umjesto brodogradilišta s osnova glavnica i kamata za kredite s državnim jamstvima.

Idući pokušaj bila je najava privatizacije brodogradilišta do kraja 2004. kojom je trebalo biti privatizirano najmanje jedno brodogradilište, a zatim ostala.

Najava privatizacije najavljena je u Predpristupnom ekonomskom programu u 2004., međutim nije provedena.

**Restrukturiranje brodogradilišta**

Pitanje restrukturiranja hrvatskih brodogradilišta u poteškoćama, postaje jedna od primarnih zadaća RH u Procesu pregovora za pristupanje RH EU, sukladno odredbama članka 70. Sporazuma o stabilizaciji i pridruživanju.

Kao mjerilo za otvaranje, EU traži od RH usvajanje individualnih planova restrukturiranja za svako pojedino brodogradilište. Slijedom toga sva brodogradilišta sama su izradila svoje planove restrukturiranja 2007. godine, međutim ovi planovi restrukturiranja koje su izradile uprave samih brodogradilišta ocijenjeni su kao neodrživi i kao takvi neprovedivi.

Vlada RH donijela je 21. svibnja 2008. godine odluku o restrukturiranju brodogradilišta u teškoćama putem privatizacije, slijedom čega su održana sveukupno tri kruga natječaja.

Natječaj za prvi krug objavljen je 1. kolovoza 2009. za svih šest brodogradilišta, međutim nije uspio.

Drugi krug objavljen je 15.02.2010. također za svih šest brodogradilišta u kojem su zaprimljene valjane ponude za Brodotrogir i Brodosplit te 3.MAJ.

Treći krug objavljen je za brodogradilište Kraljevica 3.11.2010. jer nije zaprimljena ni jedna ponuda u drugom krugu i za 3. MAJ, 24.01.2011. jer je investitor koji se javio u drugom krugu odbijen, budući je i sam u međuvremenu postao poduzetnik u poteškoćama.

Dana 14. prosinca 2010. godine, Europska komisija ocijenila je kako se može smatrati da je brodogradilište Uljanik vratio primljene državne potpore, čime je izašao iz statusa brodogradilišta u teškoćama, te se na njega više ne primjenjuju pravila o državnim potporama za sanaciju i restrukturiranje.

Za Brodosplit BSO, Europska komisija je 25. veljače 2011. godine prihvatila Program restrukturiranja investitora DIV d.o.o. Samobor.

Njegovim prihvaćanjem od strane EK i Agencije za zaštitu tržišnog natjecanja, stvoreni su preduvjeti za ulazak u fazu dogovaranja privatizacijskog ugovora između ugovornih strana.

U konačnici, 30. lipnja 2011. (na dan zatvaranja pregovora RH s EU), Europska komisija, a prethodno i Agencija za zaštitu tržišno natjecanja, prihvatila je planove restrukturiranja za brodogradilišta 3. MAJ d.o.o., Rijeka, Kraljevicu d.d, Kraljevica i Brodotrogir d.d., Trogir, investitora Jadranska ulaganja d.o.o., nakon čega je trebalo početi s fazom dogovaranja privatizacijskog ugovora.

**Realizacija 2012.**

Od kraja lipnja 2011. pa do siječnja 2012. nije napravljen važniji pomak u nastavku procesa restrukturiranja.

To je rezultiralo povećanjem troškova restrukturiranja brodogradilišta za okvirno 1 milijardu kuna u odnosu na predviđeno u odobrenim planovima restrukturiranja za sva brodogradilišta.

Stoga je bilo potrebno brzo i konkretno početi provoditi predložene modele privatizacije u cilju restrukturiranja brodogradnje i stvaranja pretpostavki za njegovu održivost, najkasnije do kraja lipnja 2013.godine kako bi se izbjegle posljedice kršenja Ugovora o pristupanju RH EU.

Od siječnja 2012. intenzivirani su pregovori u vezi izrade privatizacijskih ugovora s potencijalnim investitorima te je provedeno niz predradnji u cilju ostvarenja pretpostavki za realizaciju ugovora i programa restrukturiranja.

Odluke Vlade

Vlada RH je 22. ožujka donijela niz odluka i zaključaka te su postavljeni interni rokovi za njihovo ostvarenje.

Odlučeno je da se ponuda DIV-a d.o.o. Samobor prihvaća i nastavlja rad na privatizacijskom ugovoru; odbijene su ponude društva Jadranska ulaganja za privatizaciju brodogradilišta Brodotrogir i Kraljevica, a ovaj investitor je odustao od svoje ponude za 3. MAJ; odlučeno je o pokretanju stečajnog postupka nad brodogradilištem Kraljevica (stečajni postupak je otvoren u srpnju); Vlada RH primila je na znanje Informaciju o namjeri društva Uljanik d.d. Pula da se privatizira po modelu organiziranog radničkog dioničarstva te dokapitalizacijom.

Slijedom navedenih odluka i zaključaka kojim je dan novi smjer restrukturiranja, Vlada RH je 20. lipnja 2012. donijela Zaključak kojim se prima na znanje informacija o prijedlogu modela za privatizaciju brodogradilišta 3.MAJ.

Predloženi model pretpostavlja privatizaciju brodogradilišta Uljanik koja se treba odviti u dvije faze.

Prva faza: radničko dioničarstvo; kada bi se radnicimapo povoljnim uvjetima, ponudile dionice Uljanika iz portfelja države i to najmanje 39% temeljnog kapitala.

Druga faza: dokapitalizacija; kada bi se putem javnog poziva za dokapitalizaciju Uljanika d.d. pozvali zainteresirani ulagači da dokapitaliziraju društvo.

Nakon toga, u cilju privatizacije 3.MAJ-a; temeljem čl. 36. Zakona o upravljanju državnom imovinom (NN br. 145/10), Uljanik bi predao ponudu slijedom koje bi Vlada RH sklopila s Uljanikom ugovor o kupoprodaji i prijenosu 1.051.038 dionica društva 3. MAJ.

Tijekom lipnja, dva investitora, More Trogir d.o.o i Kermas energija d.o.o., Zagreb iskazala su interes za privatizaciju brodogradilišta Brodotrogir dostavivši službeno svoje ponude, o čijem odabiru je na današnjoj sjednici odlučila Vlada RH.

Zaključno, za očekivati je da će kroz programe restrukturiranja u budućem petogodišnjem razdoblju državni proračun u brodogradnju morati uložiti dodatnih oko 2,5 milijarde kuna ili oko 500 milijuna kuna godišnje, što je neusporedivo manje u odnosu na prosječne iznose u ranijim godinama kada je to prosječno iznosilo 1,4 mrd kuna godišnje. (vidi tablicu)

Nakon završetka procesa restrukturiranja sav rizik poslovanja ostaje na privatnom vlasniku. Država će, nakon izvršenog restrukturiranja, i dalje, sukladno pravilima o potporama u brodogradnji, pratiti brodogradilišta kroz dozvoljene potpore za primjenu inovacija, primjenu novih tehnologija i slično, za što će brodogradilišta vršiti pojedinačnu prijavu.

**Obveze koje je preuzela Republika Hrvatska u vezi s restrukturiranjem hrvatske brodograđevne industrije (iz članka 36. stavka 1. Akta o pristupanju)**

Protokol VIII Akta o pristupanju propisuje ključne uvjete koji se moraju poštovati u procesu restrukturiranja i koje moraju biti sadržani u planovima restrukturiranja, te navedeni u privatizacijskim ugovorima, a donose se na:

* određivanje datuma 1. ožujka 2006 od kada su poduzetnici počeli dobivati potpore za restrukturiranje;
* obveza vlastitog doprinosa poduzetnika u procesu restrukturiranja koji mora biti stvaran i iznositi najmanje 40 % ukupnih troškova restrukturiranja;
* smanjivanje ukupnog proizvodnog kapaciteta u usporedbi s razinama od 1. lipnja 2011. s 471 324 CGT na 372 346 CGT u razdoblju najkasnije dvanaest mjeseci nakon potpisivanja ugovora o privatizaciji. Smanjenje kapaciteta provodi se trajnim zatvaranjem navoza, određivanjem navoza za isključivu vojnu proizvodnju u smislu članka 346. UFEU-a i/ili smanjivanjem površina;
* ukupna godišnja proizvodnja ograničava se na 323 600 CGT za razdoblje od 10 godina počevši od 1. siječnja 2011., tako da se poduzetnici ograničavaju na sljedeće razine: 3. MAJ: 109 570 CGT, Brodotrogir: 54 955 CGT, Brodosplit i BSO: 132 078 CGT, Kraljevica: 26 997 CGT;
* provođenje mjera u cilju uspostave dugoročne održivosti.

Svi ovi uvjeti bili su dio natječaja te moraju biti sadržani u planovima restrukturiranja brodogradilišta, koje moraju prihvatiti Agencija za zaštitu tržišnog natjecanja i Europska komisija. Europska komisija mora prihvatiti i ugovore o privatizaciji.

Nakon pristupanja, Europska komisija može naložiti RH osiguranje povrata svih potpora za sanaciju i restrukturiranje koje su dane određenom poduzetniku od 1. ožujka 2006. sa složenim kamatama ukoliko:

* ugovor o privatizaciji za tog poduzetnika još nije potpisan ili u njega nisu u cijelosti uvršteni uvjeti utvrđeni u planu restrukturiranja, koji su prihvatile Agencija za zaštitu tržišnog natjecanja i Komisija, ili
* poduzetnik nije dao doprinos iz vlastitih sredstava koji je stvaran, bez državnih potpora i koji predstavlja najmanje 40 % troškova restrukturiranja, ili
* smanjenje ukupnog proizvodnog kapaciteta nije provedeno u razdoblju od dvanaest mjeseci od potpisivanja ugovora o privatizaciji. U tom slučaju povrat potpora zahtijeva se samo od onih poduzetnika koji nisu ostvarili sljedeća pojedinačna smanjenja kapaciteta:
* 3. MAJ: za 46 543 CGT
* Brodotrogir: za 15 101 CGT
* Brodosplit i BSO: za 29 611 CGT
* Kraljevica: za 9 636 CGT, ili
* je ukupno ograničenje proizvodnje za poduzetnike (to jest 323 600 CGT) prekoračeno u bilo kojoj pojedinačnoj kalendarskoj godini između 2011. i 2020. U tom slučaju povrat potpora zahtijeva se od onih poduzetnika koji su prekoračili svoja pojedinačna ograničenja proizvodnje (kako su izmijenjena pravno obvezujućim sporazumom s drugim poduzetnikom u sektoru brodogradnje, ako je to primjenjivo).

Propisana je zabrana primanja novih potpora za sanaciju i restrukturiranje prije isteka najmanje deset godina od dana potpisivanja ugovora o privatizaciji. U suprotnom, Europska komisija će naložiti RH osiguranje povrata svih potpora za sanaciju i restrukturiranje koje su dodijeljene protivno navedenom.